**Υ.Ε.Ε.Β. 8.13.1.28.2/8**

**ΕΙΣΗΓΗΤΙΚΗ ΕΚΘΕΣΗ ΠΡΟΣ ΤΗ ΒΟΥΛΗ ΤΩΝ ΑΝΤΙΠΡΟΣΩΠΩΝ**

**Νομοσχέδιο με τίτλο «Ο περί Προστασίας του Καταναλωτή (Τροποποιητικός) Νόμος του 2022 (αρ.1)»**

H Οδηγία (ΕΕ) **2019/2161 του Ευρωπαϊκού Κοινοβουλίου και του Συμβουλίου, της 27ης Νοεμβρίου 2019 για την τροποποίηση της Οδηγίας 93/13/ΕΟΚ του Συμβουλίου, και των οδηγιών 98/6/ΕΚ, 2005/29/ΕΚ και 2011/83/ΕΕ του Ευρωπαϊκού Κοινοβουλίου και του Συμβουλίου όσον αφορά την καλύτερη επιβολή και τον εκσυγχρονισμό των κανόνων της Ένωσης για την προστασία των καταναλωτών,** (γνωστή και ως «Νέα Συμφωνία για τους Καταναλωτές»), δημοσιεύτηκε στην Επίσημη Εφημερίδα της Ευρωπαϊκής Ένωσης στις 18 Δεκεμβρίου 2019 και ισχύει από την εικοστή μέρα από τη δημοσίευση της. Η υπό αναφορά Οδηγία τροποποιεί 4 βασικές Οδηγίες και δη την Οδηγία 93/13/ΕΟΚ για τις καταχρηστικές ρήτρες, την Οδηγία 98/6/ΕΚ για την αναγραφή των τιμών των προϊόντων, την Οδηγία 2005/29/ΕΚ για τις αθέμιτες εμπορικές πρακτικές και την Οδηγία 2011/83/ΕΕ για τα δικαιώματα των καταναλωτών.

2.Σκοπός της εν λόγω Οδηγίας είναι η εξασφάλιση περισσότερης διαφάνειας στις διαδικτυακές αγορές, με την εισαγωγή πρόσθετων υποχρεώσεων ενημέρωσης στους εμπόρους, η απαγόρευση ορισμένων παραπλανητικών εμπορικών πρακτικών και η επιβολή της εφαρμογής των κανόνων προστασίας για τους καταναλωτές με την εισαγωγή περισσότερο αποτελεσματικών και εύκολα εφαρμόσιμων στην πράξη κυρώσεων, με την επιπλέον ανάπτυξη του ήδη υφιστάμενου κοινού ευρωπαϊκού μηχανισμού ενίσχυσης των δικαιωμάτων του καταναλωτή και του θεσπισμένου δικαίου. Οι νέοι κανόνες που θεσπίζονται μέσω της Οδηγίας αποσκοπούν στην κάλυψη κενών που διαπιστώθηκαν μετά από αξιολόγηση του υφιστάμενου θεσμικού πλαισίου, πολλά από τα οποία συνδέονται με τις ψηφιακές συναλλαγές, και, γενικότερα με την ψηφιακή αγορά.

3. Η Υπηρεσία Προστασίας Καταναλωτή (ΥΠΚ) με σκοπό τη μεταφορά της εν λόγω Ευρωπαϊκής Οδηγίας στο εθνικό δίκαιο προχώρησε στην σύνταξη του τροποποιητικού νομοσχεδίου με τίτλο «Ο περί Προστασίας του Καταναλωτή (Τροποποιητικός) Νόμος του 2022 (αρ.1)». Στο πλαίσιο της δημόσιας διαβούλευσης του υπό αναφορά νομοσχεδίου, ζητήθηκε από οργανωμένα σύνολα και κυβερνητικές υπηρεσίες όπως υποβάλουν τις απόψεις τους επί του νομοσχεδίου, οι οποίες αξιολογήθηκαν και λήφθηκαν υπόψη.

4. Το προτεινόμενο νομοσχέδιο με τίτλο «Ο περί Προστασίας του Καταναλωτή (Τροποποιητικός) Νόμος του 2022 (αρ.1)» (**Παράρτημα 1**) έτυχε νομοτεχνικού ελέγχου από τη Νομική Υπηρεσία της Δημοκρατίας. Η αιτιολογική έκθεση υπογραμμένη από το Γενικό Εισαγγελέα της Δημοκρατίας επισυνάπτεται ως **Παράρτημα 2**. To συμπληρωμένο ερωτηματολόγιο Ανάλυσης Αντικτύπου μαζί με Πίνακα Αντιστοιχίας μεταξύ των άρθρων της Οδηγίας και του προτεινόμενου νομοσχεδίου, επισυνάπτoνται ως **Παράρτημα 3** και **Παράρτημα 4,** αντίστοιχα.

5. Το Υπουργικό Συμβούλιο κατά τη συνεδρία του που πραγματοποιήθηκε στις 16/3/2022 (Προσχέδιο Απόφασης **Παράρτημα 5**):

(α) Ενέκρινε το νομοσχέδιο με τίτλο «Ο περί Προστασίας του Καταναλωτή (Τροποποιητικός) Νόμος του 2022 (αρ.1)»

(β) Εξουσιοδότησε την Υπουργό Ενέργειας, Εμπορίου και Βιομηχανίας να καταθέσει το εν λόγω Νομοσχέδιο στη Βουλή των Αντιπροσώπων για ψήφισή του σε Νόμο, και

(γ) Εξουσιοδότησε την Υπουργό Ενέργειας, Εμπορίου και Βιομηχανίας να επιφέρει οποιεσδήποτε τροποποιήσεις κρίνει σκόπιμες, κατά το στάδιο της επεξεργασίας και συζήτησης του νομοσχεδίου στη Βουλή των Αντιπροσώπων, προ της ψήφισής του, εφόσον δεν αλλάζει η φιλοσοφία του, άνευ επαναφοράς του θέματος στο Υπουργικό Συμβούλιο.

6. Η Υπουργός Ενέργειας, Εμπορίου και Βιομηχανίας με την παρούσα Εισηγητική έκθεση καλεί τη Βουλή των Αντιπροσώπων όπως ψηφίσει σε Νόμο το συνημμένο νομοσχέδιο με τίτλο «Ο περί Προστασίας του Καταναλωτή (Τροποποιητικός) Νόμος του 2022 (αρ.1)» που επισυνάπτεται στο Παράρτημα 1 της παρούσας Έκθεσης.

 **ΥΠΟΥΡΓΕΙΟ ΕΝΕΡΓΕΙΑΣ, ΕΜΠΟΡΙΟΥ ΚΑΙ ΒΙΟΜΗΧΑΝΙΑΣ**

**29 Μαρτίου 2022**